钦定古今图书集成/历象汇编/历法典/第075卷 > 唐顺之稗编 > 一行日蚀议
## 钦定古今图书集成/历象汇编/历法典/第075卷 > 唐顺之稗编 > 一行日蚀议

一行《日议》云：“日，君道也，无朏魄之变；月，臣道也。远日
益明，近日益亏，人臣之象也。望而正于黄道，是谓臣
干君明，则阳斯蚀矣。”又曰：“十月之交，日有食之，于历
当蚀，君子犹以为变，诗人悼之。然则古之太平，日不
食，星不孛，盖有之矣。”又曰：“月或变行以避日，或五星
潜在日下，御侮以救日；或涉交数浅，或阳盛阴微则”
不蚀，或德之休明则天为之隐，虽交不蚀。此四者皆
德教之所由生也。又曰：“刘歆、贾逵近古大儒，岂不知
轨道所交，朔望同术哉。”

“日行黄道，月有九道” ，其所行之道，遇交则有剥蚀之变也。至于合朔如合璧则不蚀，其交不轨道则食也。故验日食者，必以日躔月道之交验之耳。

以日食非常，故阙而不论。魏黄初以来，治历始课日
食疏密。张子信、刘焯、贾曾元之徒，又谓日月可以密
率。求以《戊寅麟德历》，推春秋之时，于历应食，而《春秋》
不书者尚多，则日食必交限，其入限者必不尽食。开
元十二年七月朔，于历当食半强，自交趾至于朔方，
候之而不食。十三年十二月朔，于历当食太半而亦
“不食，然后知德之动天，不俟终日。若因《开元》二蚀不
验，遽变交限而从之，则差者益多。”杜预以日月动物，
虽行度有大量，不能不少有盈缩，故有交会而不食
者是也。一行因以《员仪》度日月之经，令二经相掩，以
验食分之限。又曰：“日月相会，大小相若。而月在日下，
自京师斜射而望之，假令中国食之，既而南方戴日”
之下，所亏才半；日外反观，则交而不食。〈此则随地而验之也〉又
曰：“使日食皆不可以常数求，则无以稽历数之疏密；
若可以常数求，则无以知政之休咎矣。”

按《通鉴》，开元二年，日食不验，姚崇表请书之史册。其
后太史奏《麟德历》疏日食屡不效，遂令一行改造新历。今一行乃云开元十二年七月，十三年二月，于历
当食而不食，乃曰：“德之动天，不俟终日。”孰谓一行谀
言，复蹈姚崇之武耶？何者？太史奏日食屡不效，实开
元九年也。是年，诏一行作新历，十五年而草成，十七
年而颁行。按一行所论开元十二年日食，尚以《麟德》
旧历验之，而新历犹未成也。旧历日食屡不效，此乃
历疏之故。而一行乃云“德之动天，不俟终日”，恐未免
蹈姚崇之武也。